ટાઉન પ્લાનિંગ સ્કીમ હેઠળ જમીન કે પ્લોટ અનામત રાખ્યા બાદ જો ૧૦ વર્ષ સુધી તેનું સંપાદન નહીં કરાય તો પ્લોટનું રિઝર્વેશન રદબાતલ ગણવાનો મહત્ત્વનો ચુકાદો હાઇકોર્ટના ચીફ જસ્ટિસ આર.સુભાષ રેડ્ડી અને જસ્ટિસ વી.એમ. પંચોલીની ખંડપીઠે આપ્યો છે. આ મામલે જમીનના મૂળ માલિક અસરગ્રસ્તોએ હાઇકોર્ટમાં અરજી કરી હતી. જેમાં સિંગલ જજ જસ્ટિસ એન.વી.અંજારિયાએ તેમની અરજીઓ ગ્રાહ્ય રાખી ઠેરવ્યું હતું કે,‘ગુજરાત ટાઉન પ્લાનિંગની સેક્શન ૨૦(૨) અન્વયે અરજદારોની જે જમીન અનામત રખાઈ છે એ વૈધાનિક દૃષ્ટિએ રદ થયેલી ગણાય. આ રીતે વર્ષો સુધી અનામત રખાયેલી જમીન કે પ્લોટનું સંપાદન ન થાય તો એ ગેરકાયદેસર પણ ઠરે છે.’ આ ચુકાદા સામે ગુજરાત હાઉસિંગ બોર્ડે ડિવિઝન બેંચમાં અપીલ કરી હતી જેને ફગાવી દેવાઈ છે.